ଭୁବନେଶ୍ୱର, ମଇ ୧୫(ଓଡ଼ିଶା ଡ଼ଟ୍ କମ୍) ବିଧାୟକ ପଦରୁ ଇସ୍ତଫା ଦେବା ନେଇ କୌଣସି ନିଷ୍ପତି ହୋଇ ନାହିଁ, ମୁଖ୍ୟମନ୍ତ୍ରୀ ଯାହାକିଛି ନିଷ୍ପତି ନେବେ ବୋଲି ଲକ୍ଷ୍ମୀପୁର ବିଧାୟକ ଝିନ ହିକକା କହିଛନ୍ତି ।
ହିକକା ସୋମବାର ସଂଧ୍ୟାରେ ସପରିବାର ନବୀନ ନିବାସଠାରେ ମୁଖ୍ୟମନ୍ତ୍ରୀ ନବୀନ ପଟ୍ଟନାୟକଙ୍କୁ ସାକ୍ଷାତ କରିବା ପରେ ଗଣମାଧ୍ୟମକୁ କହିଛନ୍ତି । ତେବେ ସେ ଇସ୍ତଫା ଦେବା ସଂପର୍କରେ କୌଣସି ଆଲୋଚନା ହୋଇ ନାହିଁ ବୋଲି ସେ କହିଛନ୍ତି ।
ତେବେ ସାକ୍ଷାତ ସମୟରେ ମୁଖ୍ୟମନ୍ତ୍ରୀ ତାଙ୍କ ମା'ଙ୍କ କଥା ଓ ପିଲାମାନଙ୍କ ପାଠପଢା ବିଷୟରେ ପଚାରିଥିଲେ । ଭୁବନେଶ୍ୱରରେ ପିଲାମାନଙ୍କୁ ପାଠ ପଢାଇବାକୁ କହିଥିଲେ ।
ମୁଖ୍ୟମନ୍ତ୍ରୀ ୨୧ରେ ବିଦେଶ ଗସ୍ତରେ ଯାଉଥିବାରୁ ସେ ଫେରିବା ପରେ ଏସଂପର୍କରେ ଯାହା ନିଷ୍ପତି ନେବେ ତାକୁ ମାନିନେବେ ବୋଲି ହିକକା କହିଛନ୍ତି । ମୁଁ ନିଜେ କୌଣସି ନିଷ୍ପତି ନେବି ନାହିଁ, ମୁଖ୍ୟମନ୍ତ୍ରୀ ଦଳର ମୁଖ୍ୟ ହୋଇଥିବାରୁ ତାଙ୍କ ଉପରେ ସବୁ ଛାଡ଼ି ଦେଇଛି, ସେ କହିଛନ୍ତି ।
ଗତ ମାର୍ଚ୍ଚ ୨୩ରେ ଆନ୍ଧ୍ର ଓଡ଼ିଶା ସ୍ପେଶାଲ ଜୋନାଲ କମିଟି ହିକକାଙ୍କୁ ଅପହରଣ କରିଅପ୍ରେଲ ୨୬ରେ ମୁକ୍ତ କରିଥିଲେ । ମୁକ୍ତ ହେବାପରେ ସେ ବିଜେଡ଼ି ତଥା ବିଧାୟକ ପଦରୁ ଇସ୍ତଫା ଦେବେ ବୋଲି ଚୁକ୍ତିନାମାରେ ସ୍ୱାକ୍ଷର କରିଥିଲେ ।
ତେବେ ମୁକ୍ତ ହେବାର ଦୀର୍ଘଦିନ ପରେ ମଧ୍ୟ ସେ ଇସ୍ତଫା ଦେଇନଥିବାରୁ ମାଓବାଦୀମାନେ ରବିବାର ତେଲୁଗୁ ଭାଷାରେ ଏକ ଚିଠି ପଠାଇଥିଲେ । ପ୍ରତିଶ୍ରୁତି ରକ୍ଷା କରି ବିଧାୟକ ଇସ୍ତଫା ଦେଇଦେବା ଉଚିତ ବୋଲି ସେମାନେ ଏଥିରେ ଉଲ୍ଲେଖ କରିଥିଲେ ।
ଭୁବନେଶ୍ୱର, ଅପ୍ରେଲ ୧୪(ଓଡ଼ିଶା ଡ଼ଟ୍ କମ୍) ଲକ୍ଷ୍ମୀପୁର ବିଧାୟକ ଝିନ୍ ହିକ୍କାଙ୍କ ମୁକ୍ତି ପାଇଁ କରାଯାଇଥିବା ଦାବି ମୁତାବକ ବନ୍ଦୀ ମାନଙ୍କୁ ଜାମିନ ବଦଳରେ ସେମାନଙ୍କ ମାମଲା ପ୍ରତ୍ୟାହାର କରିବାକୁ ମାଓବାଦୀମାନେ ଦାବି କରିଛନ୍ତି ।
ସରକାର ଜାମିନ ଆବେଦନ ଉପରେ ଗୁରୁତ୍ୱ ଦେଉଥିବା ବେଳେ ଜେଲ୍ ରେ ଥିବା ଚାଷୀମୂଲିଆ ଆଦିବାସୀ ସଂଘର କର୍ମକର୍ତା ଓ ମାଓ କର୍ମୀଙ୍କ ଉପରୁ ମାମଲା ପ୍ରତ୍ୟାହାର କରିବାକୁ ମାଓବାଦୀମାନେ ଦାବି କରିଥିବା ଶନିବାର ସେମାନଙ୍କ ଓକିଲ ନିହାର ରଞ୍ଜନ ପଟ୍ଟନାୟକ ଗଣମାଧ୍ୟମକୁ କହିଛନ୍ତି ।
ତେଣୁ ଜାମିନ ପାଇଁ ଏ ଦିଗରେ ସେ ଆଲତରେ କୌଣସି ପଦକ୍ଷେପ ଗ୍ରହଣ କରୁନାହାନ୍ତି ବୋଲି କହିଛନ୍ତି । ୩୨୧ ଧାରା ଅନୁଯାୟୀ ସରକାରଙ୍କ ପକ୍ଷରୁ ଏ ଦିଗରେ ପଦକ୍ଷେପ ନେବାପାଇଁ କୌଣସି ପ୍ରତିବନ୍ଧକ ନାହିଁ ବୋଲି ସେ କହିଛନ୍ତି ।
ତେବେ ସର୍ତ ଅନୁଯାୟୀ ଘୋଷଣା କରାଯାଇଥିବା ୨୩ଜଣ ଖଲାସ ପାଇଁ ଜାମିନ ଆବେଦନ କଲେ ସରକାର ସାହାଯ୍ୟ କରିବେ ଏବଂ ଏହି ପ୍ରକ୍ରିୟା ଆରମ୍ଭ ହୋଇଛି ବୋଲି ଗୃହ ସଚିବ ବାରମ୍ବାର ଗଣମାଧ୍ୟମକୁ କହୁଛନ୍ତି ।
ବିଧାୟକଙ୍କୁ ନିରାପଦରେ ମୁକ୍ତ କରିବା ପାଇଁ ସେ ସରକାରଙ୍କ ପକ୍ଷରୁ ମାଓ ସଂଗଠନର ଆନ୍ଧ୍ର-ଓଡ଼ିଶା ବର୍ଡର ସ୍ପେଶାଲ ଜୋନାଲ କମିଟିକୁ ନିବେଦନ କରିଛନ୍ତି ।
ଦାବି ଅନୁଯାୟୀ ଚାଷୀମୂଲିଆ ଆଦିବାସୀ ସଂଘର ୧୫ଜଣ ସଦସ୍ୟଙ୍କୁ ସରକାର ଖଲାସ କରିବାକୁ ଘୋଷଣା କରିଥିବାରୁ ସେମାନଙ୍କ ପରିବାର ଲୋକେ ଗତ ୫ିନ ଧରି ନାରାୟଣପାଟଣା ସ୍ଥିତ ବାଲିପେଟାରେ ଅପେକ୍ଷା କରି ରହିଛନ୍ତି ।
ବିଧାୟକଙ୍କ ମୁକ୍ତି ପାଇଁ ୨୭ ଜଣଙ୍କୁ ଖଲାସ କରିବାକୁ ସରକାର ଘୋଷଣା କରିଥିବା ବେଳେ ଏହା ସହ ଅନ୍ୟ ପାଞ୍ଚ ଜଣଙ୍କୁ ଖଲାସ କରିବାକୁ ଆନ୍ଧ୍ର-ଓଡ଼ିଶା ବୋର୍ଡ଼ର ସ୍ପେଶାଲ ଜୋନାଲ କମିଟି ପୂର୍ବରୁ ଦାବି କରିଛି ।
ତେବେ ଶୁକ୍ରବାର ମୁଖ୍ୟମନ୍ତ୍ରୀ କୋରାପୁଟ ଗସ୍ତରେ ସାଂସଦ, ବିଧାୟକ ଏବଂ ହିକକାଙ୍କ ପରିବାର ଲୋକଙ୍କ ସହ ଆଲୋଚନା କରିଛନ୍ତି । ମାଓବାଦୀମାନେ ଗତ ମାର୍ଚ୍ଚ ୨୪ରେ କୋରାପୁଟ ଜିଲ୍ଲାରୁ ବିଜେଡ଼ି ବିଧାୟକ ହିକକାଙ୍କୁ ଅପହରଣ କରିନେଇଥିଲେ ।
